חיים בנאי

חיים בנאי (14 במאי 1937, ד' בסיוון ה'תרצ"ז - 10 באוגוסט 2008, ט' באב ה'תשס"ח) היה שחקן, שדר רדיו, בדרן ומספר סיפורים ישראלי. בן למשפחת בנאי. בנאי נולד וגדל בשכונת מחנה יהודה בירושלים, למשפחה ענייה ומרובת ילדים. הוא אחיהם של שמואל, יעקב, אברהם, עליזה, יצחק, יוסי, וגברי בנאי. כנער סייע בפרנסת המשפחה ועבד כשליח באוניברסיטה העברית. לפני השירות הצבאי החל להופיע עם אקורדיוניסט והבדרן ליאון ורדימון ושהתגייס היה אמור להצטרף ללהקת פיקוד המרכז, אך נשלח לקורס מ"כים. לאחר שהודח מקורס מ"כים הצטרף ללהקת פיקוד המרכז. בין השאר כיכב בתוכנית ה' של הלהקה - "פשיטה בכפר". לאחר השירות הצבאי החל לעבוד שוב במנהלת האוניברסיטה העברית ואחר כך כפקיד בנק. שיחק בהצגות תיאטרון, בסרטי קולנוע ובסדרות טלוויזיה רבות. ב-1957 שיחק בנאי בתיאטרון הקאמרי במחזה 'אני והסרג'נט' בבימוי פיטר פריי. אולם ההצגה ירדה לאחר זמן קצר, עקב קשיים כספיים של הקאמרי ובנאי וחזר לעבודתו בירושלים, ובמקביל שיחק בתיאטרון חובבים בעיר. אחר כך העלה עם הבמאי חיים גיל מופע המבוסס על סיפורי סורמלו. ב-1963 שיחק בהצגת הבידור מוישה ונטילטור בכיכובו של יעקב בודו, ששנתיים אחר כך גם עובדה גם לסרט בבימויו של אורי זוהר. ב-1974 שיחק וביים בהפקה שלישית של מוישה ונטילטור. ב-1965 שיחק בהצגת הבידור תעלולי נאסר א-דין שהעלה התיטרון העממי של אברהם דשא (פשנל). ב-1968 שיחק בהצגת הילדים "עזית הכלבה הצנחנית בשלגי החרמון" על פי ספרו של מרדכי גור. ובסוף אותה שנה בתיאטרון חיפה במחזה "תעלולי נישואין", עיבוד ובימוי של יוסף מילוא לצחות בדיחותא דקידושין מאת יהודה סומו. ב-1971 השתתף במחזמר אירמה לה דוס, בו שיחק ושר. בקיץ 1974 כיכב בקומדיה "אבא מצליח, אבל עצבני״, שהעלה התיאטרון העממי של פשנל. ב-1966 שיחק בסרט מוישה ונטילטור. ב-1967 השתתף בסרט "האם תל אביב בוערת?", ב-1968 גילם את חיים השוער בסרטו של אורי זוהר "השכונה שלנו". ב-1973 גילם את שמעון בסרט "קזבלן" של מנחם גולן, וגילם את ששון בסרטו של משה מזרחי "הבית ברחוב שלוש". ב-1976 גילם את חנניה צנעני בסרטו של בועז דוידזון "משפחת צנעני". ב-1979 השתתף בסדרת הטלוויזיה "מסיפורי השכונה", שהייתה ספין אוף של הסדרה "הילדים משכונת חיים". בשנות השמונים, גילם בנאי את דמותו של הירקן העממי "אלברט פירות״, שהגה הפרסומאי מיקי קאופמן. היה זה כשהשתתף בתשדיר שירות של מועצת הפירות, אשר שודר פעמים רבות בערוץ הראשון, בשנים 1983–1985. לאחר מכאן סבל מבעיית טייפקאסטינג, לאחר שהיה מזוהה במידה ניכרת עם הדמות, ומיעט לקבל תפקידי משחק במשך כמה שנים. עם זאת, זכה לגלם את הדמות בפרסמות נוספות במהלך השנים. ב-1981 שיחק בדרמת הטלוויזיה "אריות בירושלים". ב-1982 גילם את דוד נתן בסדרת הטלוויזיה "מישל עזרא ספרא ובניו" שביים נסים דיין. ב-1987 השתתף בסדרת הטלוויזיה "מאש"ה" שביים ניל וייסברוד ושודרה בערוץ 1. ב-1992 גילם את אמנון בסרטו של איתן גרין "אזרח אמריקאי". על תפקיד זה היה מועמד לפרס האקדמיה הישראלית לקולנוע. ב-1995 גילם לקוח בווידאו בסרטו של שבי גביזון "חולה אהבה בשיכון ג'", וגילם את חיים עבודי בסדרת הטלוויזיה שביימו דוד אופק ויוסי מדמוני "בת ים - ניו יורק". בין השנים 1994–1997 גילם את אבא של ציון (אבי טרמין) בסדרת הטלוויזיה "איצ'ה". בין השנים 1996–1998 גילם את חיים ארגוב בסדרת הטלוויזיה "הפוך" שיצר שמואל חיימוביץ'. ב-1998 השתתף בסרטה של מיכל בת-אדם "אהבה ממבט שני". בין השנים 2001 - 2003 השתתף בסדרת הטלוויזיה "שבתות וחגים" בתפקיד יהודה, אביהם של דורון (קובי שטמברג) וחגית (אתי אנקרי). בתחילת שנות ה-2000 השתתף בנאי בהפקות של הסופרת החרדית מנוחה פוקס ובין השאר גילם את התפקיד הראשי ב"סבא הושע", סדרת תקליטורי DVD לגיל הרך במגזר הדתי. ב-2005 גילם את יחזקאל לוי (סבה של נינט לוי, אותה גילמה נינט טייב) בסדרת הטלוויזיה "השיר שלנו". ב-2008 גילם את רחביה בסרטו של דרור זהבי "סוף שבוע בתל אביב". בנאי השתתף גם בהפקות בינלאומיות שצולמו בישראל: ב-1974 שיחק בתפקיד אורח בסרט התנ"כי שצולם בישראל "סיפור יעקב ויוסף", ובמיני סדרה "משה". ב-1984 גילם בעל בית קפה בסרטו של ג'יי. לי תומפסון "השגריר". ב-1985 גילם מאבטח בשדה תעופה בסרטו של עמוס קולק "מניו יורק באהבה". וב-1988 השתתף בסרטו של ג'ון ד. הנקוק "לגנוב את השמיים". בנאי נודע כאיש סיפורים מרתק, בייחוד בסיפוריו על ימי ראשית המדינה בירושלים, וככזה, נטל חלק מדי שנה ב"פסטיבל מספרי סיפורים". בשנות ה-80 חזר להתגורר בירושלים ועסק בהוראת דרמה ותיאטרון. ב-1993 עבר לקריית שמונה וגם שם ועסק בהוראת דרמה ותיאטרון לנוער. בשנת 2006 העלה יחד עם יעקב נווה מופע מוזיקלי לזכרו של אחיו, השחקן והיוצר יוסי בנאי. בנאי התגורר רוב חייו בירושלים, אך בשנות ה-70 עבר לתל אביב ואחר כך חזר שוב לירושלים. בנאי נפטר מדום לב ב-10 באוגוסט 2008, מוצאי תשעה באב התשס"ח. בן 71 היה במותו. הוא הותיר אחריו אישה, ארבעה ילדים ושלושה נכדים. מדיה וקבצים בנושא חיים בנאי בוויקישיתוף חיים בנאי, במיזם "אישים" לתיעוד היצירה הישראלית חיים בנאי, במסד הנתונים הקולנועיים IMDb (באנגלית) חיים בנאי, באתר "אידיבי", מאגר הידע העברי לקולנוע ישראלי ועולמי חיים בנאי, באתר AllMovie (באנגלית) חיים בנאי, במסד הנתונים הקולנועיים KinoPoisk (ברוסית) השחקן חיים בנאי הלך לעולמו, באתר וואלה, 10 באוגוסט 2008 רותה קופפר, השחקן חיים בנאי הלך לעולמו בגיל 71, באתר הארץ, 10 באוגוסט 2008 ערן סויסה, "אלוהים מרשה לי" - מתוך הראיון האחרון של חיים בנאי, באתר nrg‏, 11 באוגוסט 2008 אסף שניידר, געגועים לתשדירים של אלברט פירות, באתר nrg‏, 11 באוגוסט 2008 nrg מעריב, תוכנית הרדיו האחרונה של חיים בנאי, באתר nrg‏, 12 באוגוסט 2008 יעקב נווה, ענף שנגדע: הספד על חיים בנאי, באתר nrg‏, 11 באוגוסט 2008 ש. בן־מנחם, בתוך המולת שוק מחנה"יהודה הסואן צמחה: רביעיית בנאי , במערכה, 25 באוגוסט 1967 דן עומר, מונולוג - היפה של משפחת בנאי, כל העיר, 5 בינואר 1982 תכניה - 'אני והסרג'נט' - תיאטרון הקאמרי, 1957 הצגת מוישה ונטילטור בירושלים, "העולם הזה", גיליון 1366 מ-13 בנובמבר 1963, עמוד 19 ונטילטור בשמי הסרט הישראלי, דבר, 23 בספטמבר 1965 מוישה וינטילאטור בשלישית, דבר, 2 בספטמבר 1974 הגר אנוש, גיבור העם שהותש כוחו, אתגר (כתב עת לשירה), 21 בינואר 1965 א. בצלאל, הצגה לחופש - עזית בשלגי החרמון, למרחב, 4 בדצמבר 1969 תעלולי נישואין - תיאטרון חיפה, מעריב, 6 בדצמבר 1968 זאב רב-נוף, אירמה לה־דום היפואית צועדת בשיכון בבלי, דבר, 11 בפברואר 1971 הצגת בכורה "אבא מצליח - אבל עצבני" - קומדיה ב״תיאשרון העממי" ערב בידורי מהנה, מלא חן ושובבות, על המשמר, 5 ביוני 1974 ונטילטור בשמי הסרט הישראלי, דבר, 23 בספטמבר 1965 אלברט מוציא את המיץ לפירות, דבר, 19 באוגוסט 1983 המלך אלברט הראשון, מעריב, 16 בפברואר 1984 ענת ביין-לובוביץ', ‏"קח פרי ותהיה לי בריא", באתר גלובס, 6 במאי 2008 רחל מהגר, כולם היו בנאי חוץ מחיים, כל העיר, 6 בפברואר 1987 חיים בנאי חוזר לפרי, מעריב, 15 במרץ 1988 שירות גלובס, ‏"אלברט פירות" יוביל קמפיין חדש של סמייל אינטרנט זהב, באתר גלובס, 4 בינואר 2007 ג. עיטור, איפה הקולנוע הישראלי, חדשות, 24 בנובמבר 1992 בועז כהן, ‏השחקן חיים בנאי נפטר אמש מדום לב, באתר גלובס, 11 באוגוסט 2008 אורי קליין, השיר המטריד שלנו, באתר הארץ, 8 במאי 2006 גיתית גינת, עכבר העיר, סוף שבוע בת"א: פנטזיה על ערבי מחמד, באתר הארץ, 12 באוקטובר 2008 מנחם הורוביץ, חדשות טובות - השחקן חיים בנאי עובר לגור בקוית־שמונה, חדשות, 17 באוגוסט 1993 מיכל אייזקס, לבנות את תל־אביב, כל העיר, 24 ביולי 1987 עידן יוסף, חיים בנאי (אלברט פירות) הלך לעולמו, באתר News1 מחלקה ראשונה, 10 באוגוסט 2008 שלומי מינץ, עכבר העיר, מת השחקן חיים בנאי, באתר הארץ, 11 באוגוסט 2008